Einar Tamber

Einar Rolf Tamber (født 16. november 1943 i Edinburgh, død 15. februar 2024) var en norsk lege, major og tidligere politiker (H).

 Bakgrunn og utdannelse 
Han ble født i Edinburgh i Skottland som sønn av kontreadmiral Ragnvald A. Tamber og Nini Marie Aas, og vokste opp i Skottland, Amerika og Norge. Han tok studentereksamen ved Stabekk høyere skole i 1962. Etter ett års studier ved universitetene i Innsbruck i Østerrike og Bonn i Tyskland studerte han medisin ved University of Aberdeen 1964–1970, uteksaminert med graden Bachelor of Medicine, Bachelor of Surgery.

 Medisinsk karriere 
Tamber var spesialist i allmennmedisin og samfunnsmedisin. I tillegg til sin norske legeautorisasjon hadde han svensk legelisens som spesialist i allmennmedisin, samt britisk lisens.«Einar Rolf Tamber 60 år 16. november». NTB (12. november 2003).

Den obligatoriske turnustjenesten avtjente han i Lillehammer og i Skjervøy, og deretter var han skipslege på en fregatt i et år.

Han var distriktslege og kommunelege i Namdalseid fra 1974, og assisterende fylkeslege i Nord-Trøndelag 1984–1990. Han var godkjent veileder for spesialistutdanning i allmennmedisin.

Han arbeidet i to år for Forsvaret med grad av major«Forsvarets medalje for edel dåd til major Tamber», NTB (18. desember 1997).; i Bosnia som utrykningslege og i Kosovo som utrykningslege og bataljonslege, med blant annet over femti skarpe utrykninger i Bosnia, hovedsakelig med Black Hawk.

De siste årene av sin karriere arbeidet Tamber som spesiallege i Helsetilsynet, der han blant annet førte tilsyn med dykkingen på kontinentalsokkelen, og drev også privatpraksis med godkjenninger som sjømannslege, dykkerlege og flymedisiner.

 Politiske verv 
Tamber var leder i Namdalseid Høyre, varamedlem av Namdalseid kommunestyre i to perioder samt varamedlem av Nord-Trøndelag fylkesting og hovedutvalget for helse- og sosialsaker, i tillegg til deltakelse i diverse nemnder og råd.

Han var 1. nestleder i Nord-Trøndelag Høyre i perioden 1990–1992.

 Utmerkelser 
Tamber ble tildelt Forsvarets medalje for edel dåd, og mottok også flere andre norske og internasjonale medaljer.

 Referanser 

Kategori:Norske leger
Kategori:Norske majorer
Kategori:Høyre-politikere i Nord-Trøndelag
Kategori:Lokalpolitikere i Namdalseid
Kategori:Forsvarets medalje for edel dåd
Kategori:Nordmenn født i Storbritannia
Kategori:Personer fra Bærum kommune
Kategori:Fødsler i 1943